Man wat kind red word beloon vir heldedaadDie man is sedert die video aan die lig gekom het op sosiale media as Vincent Cosa geïdentifiseer. (Foto: Twitter via @Abramjee) Die man wat verlede week ŉ seun uit die onstuimige Jukskeirivier in Alexandra in Johannesburg gered het, gaan vir sy heldedaad vereer word. Vincent Cosa het versigtig oor die pyp beweeg na die middel waar die kind bokant die vinnigvloeiende water vasgekeer was. Hy het die kind gehelp om agter hom te sit en met sy arms en bene om sy lyf vas te hou, terwyl hy stadig weer oor die pyp na die oewer en veiligheid beweeg het. Juigende toeskouers kan in die agtergrond van die video gehoor word. Die private sekuriteitsmaatskappy Vision Tactical wou graag vir Cosa vereer vir sy heldedaad, en het hom vinnig opgespoor met die hulp van die Gautengse LUR vir gemeenskapsveiligheid, Nkosi Malobane. Yaseen Theba, direkteur van Vision Tactical, het aan Maroela Media gesê hulle wou Cosa vereer omdat hy nie net nog ŉ toeskouer van ŉ tragedie was nie. Nkosi (links), Cosa (middel) en Theba (regs) saam met die seun. (Foto: Facebook) “Ons sien soveel keer dat mense hul selfone uithaal en afneem wat gebeur, in plaas daarvan om te help. Meeste mense sal net hul selfoon uitpluk, en ons sal altyd die mense vereer wat eerder byvoorbeeld help om die vuur te blus, eerder as om die vuur af te neem. En Vincent is só ŉ soort mens; hy het sy lewe in gevaar gestel om ŉ angsbevange kind te help,” het Theba gesê. “Daar is soveel negatiewe dinge in die wêreld, maar daar is ook mense soos Vincent, en baie ander Suid-Afrikaners wat uit hul pad sal gaan om iemand te help wat hulle van geen kant af ken nie, en ons wil hulle vereer. Ons wil ŉ bohaai oor hulle opskop, sodat mense van hulle kan hoor.” Theba het gesê Vision Tactical wil eerstens help om Cosa se persoonlike probleme te takel. “Ons het weer saam met Vincent na die rivier toe gegaan, en ons het geluister na sy probleme. Hy het oopgemaak oor sy persoonlike struikelblokke, so ons het besluit om eers sy persoonlike en finansiële probleme te help oplos,” het hy gesê. Verder is Theba en Malobane ook in verbinding met Cosa om vir hom ŉ werk te kry. Theba het gesê Cosa het veral ŉ passie om aktief by sy gemeenskap betrokke te wees. “Voor ons vir hom ŉ werk kan soek, moet ons eers sy dokumente agtermekaar kry, want dit is nie gereed nie. So ons help hom daarmee en gee hom raad en bystand oor wat om te doen,” het Theba gesê. Nkosi Malobane praat met die seun oor wat geberu het (Foto: Facebook) Volgend Theba was Cosa oorweldig deur al die reaksie wat hy gekry het oor sy heldedaad. “Soos wat hy in sy gemeenskap stap klap mense vir hom hande en fluit, ek dink dit gaan vir hom ŉ tydjie neem om werklik te reflekteer oor wat hy gedoen het. Hy het vir my gesê hy het net sy instinkte gevolg. ‘Ek is ŉ pa, dit kon my kind gewees het,’ het hy vir my gesê.” Theba het gesê hy dink nie Cosa besef al die impak wat hy gemaak het op sy gemeenskap en op daardie kind se lewe nie. “Ons is geïnspireer deur wat Vincent gedoen het, want jy sien dit nie aldag nie. Ons moet meer geraas maak oor hierdie soort goeie stories. Daar is baie wat sleg is daar buite, en daar gaan altyd wees, maar ons moet die goeie vier en daarop fokus. Ek wil mense laat hoor van dié soort goeie mense, want dis húlle wat lewens verander,” het hy gesê.